ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. Անհրաժեշտությունը
Նախագծի ընդունումը պայմանավորված է «Հայաստանի Հանրապետության բյուջետային համակարգի մասին» ՀՀ օրենքի 20-րդ հոդվածի 5-րդ մասով սահմանված` պետական բյուջեից համայնքների բյուջեներին անվերադարձ կարգով հատկացվող համայնքային մասհանումների ապահովման անհրաժեշտությամբ:
Մասնավորապես, մետաղական հանքարդյունաբերական ընկերությունների կողմից պետական բյուջե վճարված ռոյալթիներից ազդակիր համայնքների բնակավայրերին յուրաքանչյուր ռոյալթի վճարողի կողմից օրենքով սահմանված չափով (2 տոկոս) և կարգով հաշվետու տարում անհրաժեշտ է հատկացնել համապատասխան համայնքային մասհանումներ: 

2. Ընթացիկ իրավիճակը և իրավական ակտի ընդունման անհրաժեշտությունը
«Հայաստանի Հանրապետության բյուջետային համակարգի մասին» ՀՀ օրենքի (այսուհետ` Օրենք) 1.2-րդ հոդվածի 19.2-րդ մասի համաձայն` համայնքային մասհանումները համայնքների ֆոնդային բյուջեներ մուտքագրվող գումարներ են, որոնք նպատակային միջոցներ են և օգտագործվում են համայնքի սոցիալ-տնտեսական զարգացման ծրագրերի իրականացման համար՝ առաջնահերթություն տալով ազդակիր բնակավայրին:
Միևնույն ժամանակ Օրենքի վերոնշյալ հոդվածի 19.1 մասում սամանվում է, որ ազդակիր բնակավայրը համայնքի այն բնակավայրն է, որը հարակից է Հայաստանի Հանրապետության հարկային օրենսգրքի 198-րդ հոդվածի 2-րդ մասի համաձայն ռոյալթի վճարող կազմակերպությանը լեռնահատկացման ակտով հատկացված տարածքին: Բացի այդ, նույն հոդվածի իմաստով ռոյալթի վճարող է համարվում ՀՀ հարկային օրենսգրքի 198-րդ հոդվածի 2-րդ մասով սահմանված ռոյալթի վճարողը:
Օրենքի 20-րդ հոդվածի 6-րդ մասով` յուրաքանչյուր ռոյալթի վճարողի համայնքային մասհանումը բաշխվում է համայնքների բյուջեների երկաստիճան համակարգով՝ համայնքային մասհանման 50 տոկոսը հավասարաչափ բաշխվում է համայնքի ազդակիր բնակավայրերի միջև, իսկ մյուս 50 տոկոսը հավասարաչափ բաշխվում է Հայաստանի Հանրապետության այն բոլոր համայնքների միջև, որոնց կազմում կան Օրենքի 1.2-րդ հոդվածի 19.1-ին մասով սահմանված ազդակիր բնակավայրեր՝ այլ ռոյալթի վճարողներից, բացառելով սույն մասի սկզբնամասում նշված ազդակիր բնակավայրեր ներառող համայնքները: 
Մասհանումների չափերը որոշելիս հիմք են ընդունվում առաջիկա բյուջետային տարվան նախորդող երրորդ տարվա փաստացի վճարված ռոյալթիի գումարների առկա տվյալները:
Հարկ է նաև նշել, որ Օրենքի 20-րդ հոդվածի 10-րդ մասի համաձայն ՀՀ տարածքային կառավարման և ենթակառուցվածքների նախարարի 21.04.2025թ. N12-Ն հրամանով սահմանվել է ազդակիր բնակավայրերի ցանկը, իսկ 26.09.2022թ. N2732-Ա հրամանով` ազդակիր բնակավայրերին ու ազդակիր բնակավայրեր ներառող համայնքներին համայնքային մասհանումների բաշխման ձևը:
Վերոնշյալ իրավակարգավորումների համատեքստում` 2026 թվականին իրականացվելիք համայնքային մասհանումների չափերը որոշելիս հիմք են ընդունվում 2023 թվականի ընթացքում փաստացի վճարված ռոյալթիի գումարների առկա տվյալները:
Ընդ որում, 2023թ. մետաղական հանքարդյունահանող թվով 9 ընկերությունների կողմից ՀՀ պետական բյուջե է մուտքագրվել ընդհանուր 41,733,004.8 հազ. դրամ ռոյալթի, որից ազդակիր բնակավայրերին ու ազդակիր բնակավայրեր ներառող համայնքներին համայնքային մասհանումների բաշխաման ենթակա գումարը կազմում է 834,660.1 հազ. դրամ (պետական բյուջե մուտքագրված ընդհանուր ռոյալթիի 2 տոկոսը), որն էլ ՀՀ տարածքային կառավարման և ենթակառուցվածքների նախարարի 21.04.2025թ. N13-Ն և 26.09.2022թ. N2732-Ա հրամաններով սահմանված կարգավորումների համաձայն բաշխվել է ՀՀ Սյունիքի, ՀՀ Լոռու, ՀՀ Կոտայքի և ՀՀ Գեղարքունիքի մարզերի 7 համայնքների 38 բնակավայրերի միջև: 
ՀՀ կառավարության որոշման նախագծով նախատեսվում է 1212 ծրագրի 12026 Ազդակիր բնակավայրերի և համայնքների բյուջեներին հատկացվող համայնքային մասհանումներ միջոցառմամբ ՀՀ Գեղարքունիքի մարզի Վարդենիս համայնքին հատկացնել 64,753.4 հազ. դրամ, ՀՀ Լոռու մարզի Ալավերդի և Փամբակ համայնքներին համապատասխանաբար հատկացնել 114,844.6 հազ. դրամ և 51,219.1 հազ. դրամ, ՀՀ Կոտայքի մարզի Ծաղկաձոր համայնքին՝ 51,490.9 հազ. դրամ, ՀՀ Սյունիքի մարզի Քաջարան, Կապան և Մեղրի համայնքներին համապատասխանաբար հատկացնել  151,277.9 հազ. դրամ, 278,558.4 հազ. դրամ և 122,515.7 հազ. դրամ:					ՀՀ Գեղարքունիքի մարզի Վարդենիս համայնքին հատկացվող 64,753.4 հազ. դրամը նախատեսվում է Վարդենիս համայնքի Սոթք բնակավայրի 1200 գծամետր ճանապարհի ասֆալտապատման աշխատանքներ աշխատանքների իրականացման համար: Ընդ, որում Սոթք բնակավայրի կենտրոնական փողոցը հողային է, ողջ տարվա ընթացքում ցեխապատ է, դժվարություններ է առաջացնում ինչպես երթևեկության, այնպես էլ հետնիոտների համար։ Այս փողոցին են հարում Սոթքի հանրակրթական դպրոցը, մանկապարտեզը, վարչական շենքը։ Ծրագրի իրականացմամբ նախատեսվում է ասֆալտապատել 1200 գծամետր երկարությամբ, 6 մետր լայնությամբ ճանապարհը։
ՀՀ Լոռու մարզի Ալավերդի համայնքին հատկացվող 114,844.6 հազ. դրամից 58,018.9 հազ. դրամը նախատեսվում է Ալավերդի համայնքի Շնող բնակավայրում խմելու ջրամատակարարման համակարգի կառուցման շինարարական աշխատանքների իրականացման համար, իսկ 56,825.7 հազ. դրամը Ալավերդի համայնքում ավտոբուսի ձեռքբերման համար: Նախատեսվում է, որ ձեռք բերված ավտոբուսը կծառայի Ալավերդի համայնքի ազդակիր և հարակից բնակավայրերի միջև կանոնավոր ուղևորափոխադրումների կազմակերպմանը և կապահովի համայնքի կենտրոնի և բնակավայրերի միջև հասանելի և հարմարավետ տրանսպորտային կապը, ինչպես նաև Շնող բնակավայրի 3-րդ փողոցի շուրջ 30 տնային տնտեսություններին ապահովել անվտանգ և անխափան խմելու ջրամատակարարմամբ՝ բարելավելով բնակիչների սանիտարահիգիենիկ պայմանները և կյանքի որակը:
ՀՀ Լոռու մարզի Փամբակ համայնքին հատկացվող 51,219.1 հազ. դրամը նախատեսվում գյուղատնտեսական նշանակության տեխնիկայի և մեքենա-մեխանիզմների ձեռքբերման համար: Ծրագրով նախատեսվում է ձեռք բերել գյուղատնտեսական տեխնիկա՝ անվավոր տրակտոր, բազմաֆունկցիոնալ գյուղատնտեսական տրակտոր (JCB), խոտի մամլիչ, խոտհնձիչ և խոտհավաք սարք։ Ձեռք բերված տեխնիկան կօգտագործվի՝ գյուղատնտեսական աշխատանքների կազմակերպման համար (հնձում, հավաքում, պահեստավորում, ինչպես նաև ցանքսի աշխատանքներ և բերքահավաք)։				ՀՀ Կոտայքի մարզի Ծաղկաձոր համայնքին հատկացվող 51,490.9 հազ. դրամ նախատեսվում է Ծաղկաձոր համայնքի Մեղրաձոր բնակավայրի 6-րդ փողոցի հիմնանորոգման աշխատանքների իրականացման համար: Ծրագիրով նախատեսվում համայնքային նշանակության ճանապարահատվածի հիմնանորոգում և բարեկարգում՝ ընդհանուր 1500 մետր երկարությամբ և 6 մետր լայնությամբ: Նախատեսվում է իրականացնել ճանապարհի ամբողջական վերականգնում՝ ներառյալ հողային աշխատանքներ, հիմքի ամրացում, ասֆալտապատում, ինչպես նաև անհրաժեշտ ինժեներական ենթակառուցվածքների բարելավում։
ՀՀ Սյունիքի մարզի Քաջարան համայնքին հատկացվող 151,277.9 հազ. դրամը նախատեսվում է Քաջարան համայնքի Քաջարան քաղաքի Աբովյան 10, Լեռնագործներ 16, Չարենց 1, Չարենց 2 բազմաբնակարան բնակելի շենքերի նորոգման աշխատանքների իրականացման համար: Ծրագրով նախատեսվում է շենքերի նոր տանիքների (փայտե կրող տարրերի և մետաղական տանիքածածկի) կառուցում, կտուրի ծածկի ջերմամեկուսացում, աստիճանավանդակների վերանորոգում, պատուհանների, դռների արդիականացում, էներգախնայող լուսավորության համակարգի իրականացման աշխատանքներ:
ՀՀ Սյունիքի մարզի Կապան համայնքին հատկացվող 278,558.4 հազ. դրամ նախատեսվում է Կապան համայնքի Կապան քաղաքի Վազգեն Սարգսյանի անվան զբոսայգու նորոգման աշխատանքների իրականացման համար: Ծրագրի հիմնական նպատակն է բարեկարգել համայնքի գլխավոր մանկական զբոսայգին (այգին, պուրակը, բակը), ապահովել անվտանգ ժամանակակից խաղային միջավայր երեխաների համար, ստեղծել ընտանիքների համար գրավիչ հանգստի վայր, զբոսայգին դարձնել քաղաքի այցեքարտ` զբոսաշրջության զարգացման համար։ 
ՀՀ Սյունիքի մարզի Մեղրի համայնքին հատկացվող 122,515.7 հազ. դրամը նախատեսվում Մեղրի համայնքի Ագարակ քաղաքի Չարենցի 7, Չարենցի 10, Չարենցի 6, Սայաթ-Նովա 7, Սայաթ-Նովա 5 և Մեղրի քաղաքի Արաքսաշեն 2, Արաքսաշեն 3, Զորավար Անդրանիկ 26, Ադելյան 7, Ադելյան 11, Փարամազի 14 բազմաբնակարան շենքերի տանիքների վերանորոգման աշխատանքների իրականացման համար: Ծրագրով նախատեսվում է Մեղրի համայնքի Մեղրի և Ագարակ քաղաքների բազմաբնակարան շենքերի տանիքների վերանորոգում։ Մասնավորապես՝ նորոգել Ագարակ քաղաքի Չարենցի 7, 10, 6, Սայաթ-Նովա 7, 5 բազմաբնակարան շենքերի տանիքները և նորոգել Մեղրի քաղաքի Արաքսաշեն 2, 3, Զորավար Անդրանիկ 26, Ադելյան 7,  11, Փարամազի 14 բազմաբնակարան շենքերի տանիքները։ Ընդհանուր առմամբ վերանորոգվում է 11 շենքի տանիքներ: Վերոնշյալ բազմաբնակարան շենքերի տանիքները հիմնականում ասբեստի շիֆերներից են, որոնք տարիների ընթացքում վնասվել են և տանիքները գտնվում են տեխնիկապես անբավարար վիճակում: Բազմաբնակարան շենքերի տանիքների վերանորոգման խնդիրը համայնքի առաջնահերթություններից է: Ծրագրով նախատեսվում է վերանորոգել վերոնշյալ շենքերի տանիքները՝ անվտանգության և էկոլոգիական ժամանակակից պահանջներին համապատասխան:
Այսպիսով, «Զանգեզուրի պղնձամոլիբդենային կոմբինատ» ՓԲԸ-ի վճարված ռոյալթիից կօգտվեն Քաջարան համայնքի՝ Քաջարան, Քաջարանց, Լեռնաձոր, Ներքին Գիրաթաղ, Կավճուտ, Անդոկավան, Կաթնառատ, և Կապան համայնքի՝ Կապան, Արծվանիկ, Սյունիք, Աճանան, Սևաքար, Չափնի, Ըրկենանց, Առաջաձոր, Նորաշենիկ ու Ձորաստան բնակավայրերը: 									«Կապանի լեռնահարստացման կոմբինատ» ՓԲԸ» ՓԲԸ-ից՝ Կապան համայնքի Գեղանուշ, Կապան, Սյունիք և Աճանան բնակավայրերը:
«Ագարակի ՊՄԿ» ՓԲԸ-ից՝ Մեղրի համայնքի Ագարակ, Մեղրի, Կարճևան, Կուրիս և Գուդեմնիս բնակավայրերը: 									«Լիչքվազ» ՓԲԸ-ից՝ Մեղրի համայնքի Լեհվազ և Թխկուտ բնակավայրերը: 
Լոռու մարզում ռոյալթիներից 2026թ. կօգտվեն Ալավերդի խոշորացված համայնքը, որի Շնող ու Թեղուտ և Շամլուղ ու Ճոճկան բնակավայրերը ազդակիր են համապատասխանաբար՝ «Թեղուտ» և «Ախթալայի լեռնահարստացման կոմբինատ» ՓԲԸ-ներին, իսկ Փամբակ համայնքի Քարաբերդ բնակավայրը ազդակիր է «Ասսաթ» ՍՊԸ-ին: 
ՀՀ Գեղարքունիքի մարզի Վարդենիս համայնքի Սոթք, Կութ, Ազատ և Տրետուք բնակավայրերը մասհանում կստանան «Գեոպրոմայնինգ գոլդ» ՍՊԸ-ի վճարած ռոյալթիներից, իսկ Կոտայքի մարզի Ծաղկաձոր համայնքի Մեղրաձոր, Արտավազ, Մարմարիկ և Աղվանաձոր բնակավայրերը՝ «Մեղրաձոր Գոլդ» ՍՊԸ-ից: 
3.	Կարգավորման նպատակը և բնույթը
Նախագծով առաջարկվում է ՀՀ 2026 թվականի բյուջեի «1212. Տարածքային զարգացում» ծրագրի «12026. Ազդակիր բնակավայրերի և համայնքների բյուջեներին հատկացվող համայնքային մասհանումներ» միջոցառման շրջանակներում կատարել փոփոխություններ` Սյունիքի, Լոռու, Կոտայքի և Գեղարքունիքի մարզերի 7 համայնքներին (Քաջարան, Կապան, Մեղրի, Ալավերդի, Փամբակ, Ծաղկաձոր և Վարդենիս) հատկացնելով համապատասխան համայնքային մասհանումները: 
2024թ. հունվարի 1-ից ուժի մեջ մտած իրավակարգավորումների համաձայն՝ ռոյալթիից մասհանում ստացած ազդակիր բնակավայրերն ու ազդակիր բնակավայրեր ներառող համայնքները կարող են մշակել և կյանքի կոչել համայնքի սոցիալ-տնտեսական զարգացման ծրագրեր՝ իրականացնելով ՀՀ կառավարության 01.09.2022թ. N1370-Ն որոշմամբ սահմանված համայնքային մասհանումների ծախսման ծրագրով թվով 9 ուղղությամբ նախատեսված միջոցառումներ, որոնք ներկայացված են ըստ առաջնահերթության՝ 
1) Գյուղատնտեսություն
2)  կրթություն և գիտություն
3)  Առողջապահություն
4)  սոցիալական ապահովություն
5) մշակույթ, սպորտ և երիտասարդության զբաղվածություն
6)  քաղաքաշինություն
7)  ջրամատակարարում և ջրահեռացում
8)  տրանսպորտ և ճանապարհաշինություն
9)  զբոսաշրջություն: 

	4. Նախագծի մշակման գործընթացում ներգրավված ինստիտուտները և անձիք
	Նախագիծը մշակվել է ՀՀ տարածքային կառավարման և ենթակառուցվածքների նախարարության կողմից։
5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին. 

Որոշման նախագծի ընդունումը Հայաստանի Հանրապետության պետական բյուջեի եկամուտների ու ծախսերի լրացուցիչ ավելացում կամ նվազեցում չի առաջացնում:

6. Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին

Որոշման նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա:

7.	Ակնկալվող արդյունքը
Տեղական ինքնակառավարման մարմինների (ազդակիր բնակավայրերի/համայնքների) կողմից ռոյալթիից մասհանումների հաշվին համայնքների/բնակավայրերի զարգացման ծրագրեր իրականացնելու գործընթացի ապահովում, որը ենթադրում է պետական բյուջեի միջոցների բաշխման և օգտագործման թափանցիկության և հաշվետվողականության ապահովման որոշակի պարտավորություններ ՏԻՄ-երի և գործընթացի համար պատասխանատու պետական մարմինների համար։
8. Կապը ռազմավարական փաստաթղթերի հետ, Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Որոշման նախագիծը բխում է «Կառավարության 2021-2026թթ. ծրագիր» ռազմավարական փաստաթղթի` Բնական ռեսուրսների կայուն կառավարում բաժնի դրույթներից: 
